b'\n_START_ARTICLE_\nBatolit\n_START_PARAGRAPH_\nBatolit (iz starogr\xc5\xa1kega \xce\xb2\xce\xac\xce\xb8\xce\xbf\xcf\x82 [b\xc3\xa1thos] -  globina in \xce\xbb\xce\xaf\xce\xb8\xce\xbf\xcf\x82 l\xc3\xadthos - kamnen)  je velika magmatska globo\xc4\x8dnina nepravilne oglike, ki se proti dnu \xc5\xa1iri. Nastala je z ohlajevanjem in kristaljenjem magme pod Zemljino povr\xc5\xa1ino in po definiciji meri najmanj 100 km\xc2\xb2, \xc4\x8deprav je ve\xc4\x8dina njih ve\xc4\x8dja in meri tudi nekaj deset tiso\xc4\x8d kvadratnih kilometrov. Tvorba praviloma ni rezultat enega samega vdora magme, ampak ve\xc4\x8d zaporednih vdorov in je skoraj vedno sestavljena iz felzi\xc4\x8dnih ali vmesnih kamnin kot so granit, kremenov monzonit in diorit.\n_START_SECTION_\nNastanek\n_START_PARAGRAPH_\n\xc4\x8ceprav so batoliti navidezno enoli\xc4\x8dni, so v resnici tvorbe z zapleteno zgodovino in sestavo.  Zgrajeni so iz mnogovrstnih masivnih teles magmatskih kamnin razli\xc4\x8dnih velikosti, ki se lahko po starosti, sestavi in strukturi razlikujejo od obdajajo\xc4\x8dih kamnin. Posamezna telesa so izkristalila iz magme, ki je prodrla proti povr\xc5\xa1ini iz podro\xc4\x8dja delnega taljenja pri dnu Zemljine skorje. _NEWLINE_Za batolite prevladuje mnenje, da so nastali z dvigovanjem relativno redko teko\xc4\x8de magme v velikih diapirjih. Ker so diapirji teko\xc4\x8di in zelo vro\xc4\x8di, se posku\xc5\xa1ajo dvigniti skozi okoli\xc5\xa1ke kamnine, tako da jih odrinejo na stran in delno stalijo. Ve\xc4\x8dina diapirjev ne dose\xc5\xbee Zemljine povr\xc5\xa1ine in ne ustvari ognjenikov, ampak se po\xc4\x8dasi ustavi, ohladi in strdi, obi\xc4\x8dajno na globini od 5 do 30 km. Batoliti lahko nastanejo tudi z zdru\xc5\xbeevanjem ve\xc4\x8d manj\xc5\xa1ih magmatskih teles ki se dvigujejo proti povr\xc5\xa1ini kot dajki. _NEWLINE_Nekateri batoliti so ogromni in povezani s preteklimi in sedanjimi konvergentnimi stiki tektonskih plo\xc5\xa1\xc4\x8d in drugimi viri toplote nekaj sto kilometrov globoko v Zemljini skorji. Tak\xc5\xa1en je na primer granitni batolit Sierra Nevada v Kaliforniji, ki tvori ve\xc4\x8dino gorovja Sierra Nevada. \xc5\xa0e ve\xc4\x8dji batolit je vulkansko podro\xc4\x8dje Coast Range Arc na zahodnem robu ameri\xc5\xa1ke plo\xc5\xa1\xc4\x8de, ki je dolg pribli\xc5\xbeno 1.800 km in se razteza od severnega Washingtona preko Britanske Kolumbije v Kanadi do jugozahodnega Yukona na jugovzhodni Aljaski.\n_START_SECTION_\nErozija\n_START_PARAGRAPH_\nVe\xc4\x8dina batolitov je vidna na Zemljini povr\xc5\xa1ini kot izdanek s povr\xc5\xa1ino ve\xc4\x8djo od 100 km\xc2\xb2. Izdanki so nastali z erozijo in popolno odstranitvijo prekrivnih kamnin, ki je trajala od nekaj deset do ve\xc4\x8d sto milijonov let in jo pospe\xc5\xa1uje dvigovanje kontinentov. _NEWLINE_Batoliti so na Zemljini povr\xc5\xa1ini izpostavljeni mnogo manj\xc5\xa1im tlakom kot v okolju, v katerem so nastali. Njihova prostornina se zato po\xc4\x8dasi in stalno pove\xc4\x8duje in zgornji sloji kamnine se odlu\xc5\xa1\xc4\x8dijo. Proces pospe\xc5\xa1uje delovanje ledu. Odlu\xc5\xa1\xc4\x8dene plo\xc5\xa1\xc4\x8de so relativno tanke in izbo\xc4\x8dene, kar je lepo vidno tudi na vrhu batolita Half Dome v narodnem parku Yosemite.'